Mann knivstukket i Tønsberg
Politiet fikk melding fra AMK klokken 03.20 om at en person var knivstukket på en adresse på Sem, i Tønsberg kommune. - Politiet og ambulanse rykket ut til stedet. Vi fikk etter hvert kontroll over gjerningspersonen, en mann i 30-årene, som var på stedet, sier Cathrine Klæstad, operasjonsleder i Vestfold politidistrikt til VG Nett. - På samme adresse var også fornærmede. Han er kjørt til sykehuset i Vestfold med skader i ansiktet og en hånd. Videre skadeomfang vet vi ikke,sier Klæstad. Hendelsen fant sted i gjerningsmannens bolig.Fornærmede, en mann i 50-årene, hadde selv tatt seg ut av boligen. Politiet vet foreløpig ikke hva som er bakgrunnen for knivstikkingen. Politiet ønsker ikke å si noe om relasjonen mellom gjerningsmannen og fornærmede. - Gjerningsmannen sitter nå i sentralarresten, han vil bli avhørt om forholdene, sier Klæstad. Politiet sikrer nå spor på stedet, taktiske undersøkelser vil bli gjort i løpet av fredag. Så langt vet ikke politiet om det var noen vitner til hendelsen.
En person er pågrepet etter at en mann i 50-årenene ble knivstukket på Sem, i Tønsberg,natt til fredag.